Malatinský, Tomáš, minister hospodárstva SR (2012-09-20):
Ďakujem. Vážená pani predsedajúca, vážené dámy, páni, vážený pán poslanec Cicoň, z uvedenej otázky nie je zrejmé, na ktorú výzvu je otázka smerovaná, ale ministerstvo hospodárstva vyhlásilo dve výzvy na uvedené aktivity, a to: budovanie a modernizácia verejného osvetlenia pre mestá a obce. Prvá výzva bola vyhodnotená a s úspešnými žiadateľmi boli podpísané zmluvy o poskytnutí nenávratného finančného príspevku. V rámci tejto výzvy realizácia projektov prebieha a zároveň sú aj riadne čerpané finančné prostriedky s výnimkou jedenástich obcí, pri ktorých ministerstvo financií ako certifikačný orgán identifikovalo možné porušenie postupov schvaľovania žiadostí o nenávratný finančný príspevok, následkom čoho bolo pri týchto projektoch pozastavené vyplácanie finančných prostriedkov. Ministerstvo hospodárstva po komunikácii s ministerstvom financií doplnilo všetky požadované doklady a argumenty k odstráneniu identifikovaných možných porušení postupov schvaľovania uvedených žiadostí. V súčasnosti sú vykonávané nevyhnutné formálno-procesné kroky na opätovné spustenie financovania všetkých dotknutých projektov, tých jedenástich. Druhá výzva nebola k dnešnému dňu úspešne vyhodnotená napriek skutočnosti, že proces schvaľovania žiadostí o nenávratný finančný príspevok, ktoré splnili podmienky poskytnutia pomoci, bol zasadnutím výberovej komisie fakticky ukončený. Ministerstvo hospodárstva vzhľadom na námietky Európskej komisie k realokácii finančných prostriedkov pozastavilo vydávanie rozhodnutí v rámci predmetnej výzvy a až do úspešného vysvetlenia celej situácie a prijatia konečného stanoviska zo strany Európskej komisie. Námietky sa týkali zvýšenia alokácie výzvy realokáciou finančných prostriedkov v rámci Operačného programu Konkurencieschopnosť a hospodársky rast, čím ministerstvo hospodárstva v snahe podporiť čo najväčší počet projektov reagovalo na veľký záujem zo strany miest a obcí. O tejto situácii bolo informované aj Združenie miest a obcí Slovenska.	Vážený pán poslanec, ubezpečujem vás, že ministerstvo hospodárstva podniká všetky kroky k urýchlenému a úspešnému vyriešeniu spomínaných problémov tak, aby bolo možné opätovne spustiť financovanie dotknutých projektov v rámci prvej výzvy, ako aj formálne ukončiť proces schvaľovania žiadostí o nenávratný finančný príspevok vydaním rozhodnutí o schválení, a tak podporiť čo najvyšší počet žiadostí o nenávratný finančný príspevok predložených v rámci druhej výzvy. My sme považovali tento celý proces za celkom výhodný, pretože obidvomi týmito výzvami by boli uspokojené takmer všetky obce. Ale, bohužiaľ, Európska komisia má toto stanovisko napriek tomu, že náš názor je, že na toto sme mali plne právo, mali sme riadiaci orgán aj centrálny koordinačný orgán a mohli sme rozhodnúť tak, ako sme rozhodli. Európska komisia na počudovanie má toto stanovisko. Ja som osobne požiadal aj v Európskej komisii funkčne najvyššieho nášho podpredsedu, aby i v tejto veci nám pomohol, ak bude môcť. A keď Európska komisia aj napriek tomu nezmení zákon, tak, bohužiaľ, budeme musieť výzvu asi opakovať na iný účel. Ministerstvo skutočne robí všetko preto, aby sme dostali finančné prostriedky k tomuto projektu v rámci druhej výzvy. Ďakujem.